Kraamverlof vir nuwe pa's in 2020 | Maroela Media
Kraamverlof vir nuwe pa's in 2020
Die nuwe jaar begin op 'n hoë noot vir die ouers van pasgebore babas: wetgewing wat werknemers wat nie vroeër op kraamverlof geregtig was nie nou 10 dae betaalde ouerskapverlof gee, tree op 1 Januarie in werking.
Pres. Cyril Ramaphosa het die Wysigingswetsontwerp op Arbeidswette in November onderteken.
Die vakverbond Cosatu het die inwerkingstelling verwelkom en dit 'n geskiedkundige oorwinning vir werkers, ouers, kinders én gesinne in Suid-Afrika bestempel.
Matthew Parks, Cosatu se parlementêre koördineerder, het gesê dit is nie meer net 'n kwessie van onderhandelings of toegewings deur werkgewers nie, dit "is nou wetgewing" wat nie geskend mag word nie.
"Cosatu is in sy noppies dat die pogings, asook werkers se taai stryd, eindelik vrugte afgewerp het met dié prestasie. Ons moedig alle kwalifiserende ouers aan om hul regte uit te oefen. Dit is terselfdertyd belangrik dat ouers die verlof aanwend vir die regte redes, naamlik om die ma te help om ná 'n kind se geboorte te herstel en na hul pasgebore baba om te sien," het Parks gesê.
Cosatu het vakbonde gevra om hul werkers bewus te maak van hul regte en hulle aan te moedig om dit vryelik te gebruik.
"Werkgewers word gevra om die progressiewe gees van die wet te verwelkom. Diegene wat soos Neandertal-mense optree, gaan ook só behandel word, by name genoem word en na die Kommissie vir Versoening, Bemiddeling en Arbitrasie (KVBA) en arbeidshowe gesleep word om hul agterlikheid te laat staan."
Die veranderinge aan die wet kom nadat Cheryllyn Dudley van die ACDP 'n privatelede-wysiging aan die parlement voorgelê het en het gevolg nadat 'n pa van Kaapstad, Hendri Terblanche, 'n petisie by die Nasionale Raad van Provinsies ingedien het waarin hy versoek dat werkende mans se vaderskapverlof van drie dae tot 10 dae verleng moet word.
Terblanche het aangevoer dat die drie dae gesinsverantwoordelikheidverlof wat toegestaan word, nie genoeg is in die geval van keisersneë, vroeggebore babas, siektes of ander noodgevalle nie.